Helsinki 27.2.2006

OIKEUSMINISTERIÖ
Lainvalmisteluosasto PL 25
00023 Valtioneuvosto	

Asia: Lausunto vihkimisoikeustyöryhmän mietinnöstä

Suomen Baha'i-yhdyskunta kiittää mahdollisuudesta antaa lausunto vihkimisoikeuden myöntämistä koskevasta lakiehdotuksesta. 

Totesimme lakiehdotuksen perustelut hyviksi ja kannatettaviksi. Vihkitoimituksen ja siihen liittyvien järjestelyjen asianmukaisuuden takaaminen ja viranomaisten valvonnan mahdollisuuden lisääminen ovat varmastikin kaikkien osapuolten etu ja myöskin Suomen Baha'i-yhdyskunnan mielestä tavoiteltavia. Kuitenkin esitämme muutoksia ehdotuksen keinoihin. Katsommekin että kansalaisten perustuslaillinen oikeus tunnustaa ja harjoittaa uskontoaan toteutuu Baha’i-yhdyskunnan osalta täydellisesti vasta sitten kun seuraavat näkökohdat huomioidaan lainasäädännössä. 

Lakiehdotuksessa esitetään luopumista vihkimisoikeuden myöntämisestä kollektiivisesti uskonnolliselle yhdyskunnalle ja sen myöntämistä sen sijaan yhdyskuntaan kuuluvalle henkilölle. Pidämme nykyistä käytäntöä, jossa vihkimisoikeus myönnetään rekisteröidylle uskonnolliselle yhdyskunnalle, ehdottomasti parempana vaihtoehtona. Käytäntö on osaltamme toiminut hyvin, ja on ollut sopusoinnussa Baha’i-uskon vihkimistä koskevien periaatteiden kanssa. Näin siksi, että Baha’i-vihkimisessä ei ole ns. vihkijää, vaan vihkimisoikeus on vain yhdyskunnan rekisteröidyillä hallinnollisilla elimillä (Kansallinen Henkinen Neuvosto ja paikalliset henkiset neuvostot), joiden tehtävänä on valvoa että vihkimisen edellytykset täyttyvät ja vihkitoimitus toteutetaan niin Baha’i-uskon kuin Suomen lain määräysten mukaisesti. Itse vihkitoimitus on yksinkertainen: siinä vihkipari kahden todistajan läsnä ollessa lausuu avioliittolupauksen ”Me kaikki totisesti alistumme Jumalan tahtoon”.

Nykyinen vihkikäytäntö, joka edellyttää vihkijää ja nähdäksemme kristillistä perintöä olevan vihkikaavan noudattamista, on ristiriidassa Baha’i-uskon vihkimismenettelyn kanssa. Niinpä koemmekin, että vihkimisen sitominen lain edellyttämään kaavaan rajoittaa Baha’i -yhteisön mahdollisuuksia suorittaa virallisia vihkimisiä oman katsomuksensa mukaisella tavalla.

Baha’i-yhdyskunnassa ei ole papistoa eikä valtaa käytä yksilöt vaan vuosittain demokraattisesti valitut neuvostot, joiden järjestäytymistä ja toimintaa sitoo järjestölaki ja sen asetukset. Tämä on huomioitu joidenkin maiden lainsäädännössä. Esimerkiksi Australian ja Kanadan sekä useiden Yhdysvaltojen osavaltioiden avioliittoa koskevissa säädöksissä todetaan, että uskontokunnat voivat suorittaa vihkimisen oman uskontonsa muotomenojaan noudattaen ilman että on seurattava jotain määrättyä vihkikaavaa. 

Suomen Baha’i-yhdyskunnan osalta Oikeusministeriön lainvalmisteluosaston peräänkuuluttamat vihkitoimituksen asianmukaisuuden ja korkean tason vaaliminen sekä valvottavuus toteutuvat näin ollen neuvostojen kautta. Suomen Baha’i-yhdyskunnalla on yli 40 vuoden historia rekisteröitynä yhteisönä Suomessa ja sen neuvostoilla vakiintuneet tehtävät vihkivänä viranomaistahona.

Ehdotukset:

1. Ilmaisu ”Kirkollinen vihkiminen” on tässä yhteydessä epäonnistunut, koska se viittaa kristinuskon rakennukseen tai kristinuskon osiin - katolinen kirkko, protestanttinen kirkko -kun kuitenkin tarkoitus on tehdä ero uskonnollisen tai uskontoon perustuvan ja toisaalta maallisen tai uskontoon perustumattoman vihkimisen välillä ja kun laki koskee kaikkia rekisteröityjä uskonnollisia yhdyskuntia, vrt. moskeijainen tai synagoogainen vihkiminen. Ilmeisesti yleinen tasavertaisuusperiaate edellyttää lakitekstissä käytettävien ilmaisujen olevan neutraaleja tässä suhteessa. Myös ilmaisu siviilivihkiminen on huono, koska sen luonteva "vastakohta" olisi sotilaallinen, ei suinkaan uskonnollinen. Ehdotammekin käytettäväksi ilmaisuja ”uskontoon perustuva” tai ”uskonnollinen” ja toisaalta ”uskontoon perustumaton” tai ”maallinen” vihkiminen.
        
2. Baha'i-uskon mukaisesti vihkimisoikeus on yhdyskunnalla, ja kannatamme sen oikeuden säilyttämistä. 

3. Jos tämä oikeus muutetaan uuden lainmuutosehdotuksen henkeen antaa vihkimisoikeus henkilöille yhdyskunnan hakemuksesta, ehdotamme, että vihkimisoikeus annettaisiin (myös) yhdyskunnan kulloisellekin rekisteriin merkitylle puheenjohtajalle ja sihteerille, kuten ilmeisesti kirkon papistollekin annetaan vihkimisoikeus kollektiivisesti.

4. Pyydämme harkitsemaan ehdotustamme, joka parantaa kansalaisten perustuslaillista oikeutta tunnustaa ja harjoittaa uskontoaan, olla sitomatta vihkimisoikeutta kansankirkon perinteisiin perustuvaan vihkikaavaan ja vihkijämenettelyihin, koska näillä muotomenoilla ei nähdäksemme ole merkitystä lainmuutoksen keskeisten tavoitteiden kanssa eli taata vihkitoimituksen asianmukaisuus ja valvottavuus.

Kunnioittaen Suomen Baha'i-yhdyskunta, Henrik Jansson, puheenjohtaja